Ti kinamanagbaybay-a ti DFA ken OWWA
Adu ti mangibagbaga a nakabunbuntog ti repatration dagitoy a FIlipino. Ta agingga ita awan pay iti 1/10 ti naiyawidda manipud Lebanon. Kurang sa ti laing ti sekretario ti DFA agraman ti OWWA ta datayo laengen a Filipino ti naud-udi sadiay. Dagiti amin a nasion naiyawidda aminen dagiti umilida.
Gagangay laengen dayta a sarita kunatayo. Ta kaano pay nga immalibtak dagitoy adda iti administrasion?
Idi nakasangpet ti umuna a batch dagiti Filipino adda dagitay nairman a naiyawid a biktima ti kinarangas ti amoda. Ket agyamyamanda ta bimtak daytoy a gubat ta naisalakanda iti nadangkok nga ima. Diay maysa ket intarayda pay idiay PGH tapno ipaagasda ngem idi dumteng daytoy a tao sadiay dida kayat nga awaten. Kuarta ti makagapu. Imbag ta simmangpet tay maysa a representante ti OWWA ket piman dita pay laeng a rinuggianda a tinaming.
Maysaak met kadagiti mangpaneknek a kasta a talaga ti trato ti PGH kadagiti pasiente. Idi masikog ti asawak dita a nagpapacheck-up. Ngem gapu ta nagawid (nagbakasion idiay Cagayan) ket nalaktawanna ti check-upna didan inawat idi agpaspasikal. Nagaramidda ketdi ti papeles a pinirmaak tapno awan kano ti basolda no kaspangarigan adda mapasamak a dakes. Pinatransfer dakami iti sabali nga ospital. Ti PGH ket pampubliko nga ospital. Ngem apay a pappapanawen dakami ket adda met pagbayadmi. Maysa a kinbastos ti inaramidda. Imbag laengen ta inawat dakami ti Manila Sanitarium ket naispangay met laeng ti putotko nga sitatalinaay.
Kastoy kadi ti pangtratoda kadagiti OFW nga ipangpangas ni Gloria a baro kano a bannuar ti pagilian. Dagiti OFW a nangispal iti agrakrakaya nga ekonomia iti no manon a rehimen a napalabas. Ti pangal-alanda ti adu a doliar.
Aggaapada pay dita OWWA ta napukawen ti pondo a para kadagiti OFW. Napnapanan ngata a bulsa dagitoy a kuarta. No koma laeng agkutak ti kuarta a kasla manok ket ibagana no sadino ti ayanna. Adu siguro ti agbuteng nga agkusit.
Sayang laeng tay inted ti US a panglaban kano ti korapsion ditoy Filipinas. Sigurado 50% kadayta a gatad ket mapan ti ima dagiti kurakot ket agtinnag nga awan mamaayna.
Saan laeng a dita ti panagtuok ti maysa nga OFW. Ta iti umuna a gandatmo pay laeng ti agballasiw-taaw adu ti pagpasaram. Manipud panangala iti passport, NBI Clearance, Marriage Certificate (no adda asawam) ken dadduma pay a rekusoda a no kitkitam ket panguartaanda laeng.
Iti ruar ti DFA idiay Roxas Boulevard ken Libertad nagadu ti kunkunada a fixer wenno dagitay tattao a manangallilaw. Iturongdaka iti no sadino inton agbalawka awan kuartamon. Dagitoy ket di a kaya a paksiaten dagiti tao ti DFA. No maminsan ditay maliklikan ti agpangaddua ket kuna tayo a taoda met laeng dagitoy. Agpayso ngata?
Adda maysa a kadduak, nangala ti passport sadiay. Idi makadanon iti maudi nga agpang, tay maysa a clerk sadiay Window # 10 pinagsawsaw-anna kano tay am-ammok ta dikan nabatad ti naisurat iti authenticated birth certicate nga innalana idiay census. Basol kadi tay am-ammok? Apay a kasapulanna pay a pagsawsaw-an ket mabalinna met nga ipalawag iti napintas a saritaan. Di kadi ammo dayta a clerk nga ti solsolduenna ket kuarta ti umili? Awan ti karbenganna a pagsawsaw-an tay am-ammok. Urayla napasangit iti bain kano tay am-ammok.
Wen damo pay laeng dayta a panangbaybay-ada dagiti opisiales ta dida ammo a disiplinaen dagiti taoda. Ket agsasarunsonton a didaka tamingen no addakan sadiay ballasiw-taaw. Kakaasi a talaga dagitoy a biktima ti gobierno.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn